În cele din urmă, trebuie luate în considerare legăturile dintre regulamentul de bază al PCP și Regulamentul (CE) nr. 847/96 al Consiliului. Acesta din urmă stabilește condiții suplimentare pentru gestionarea de la an la an a TAC-urilor, inclusiv dispoziții privind flexibilitatea în temeiul articolelor 3 și 4 pentru stocurile cu TAC de precauție, respectiv pentru cele cu TAC analitice. În temeiul articolului 2 din regulamentul respectiv, atunci când stabilește TAC, Consiliul trebuie să decidă cu privire la stocurile pentru care nu se aplică articolele 3 și 4, în special în funcție de starea biologică a stocurilor. Mai recent, a fost introdus un alt mecanism de flexibilitate, prin articolul 15 alineatul (9) din Regulamentul (UE) nr. 1380/2013. Prin urmare, pentru a se evita o flexibilitate excesivă, care ar submina principiul exploatării raționale și responsabile a resurselor biologice marine vii și ar împiedica realizarea obiectivelor politicii comune în domeniul pescuitului, trebuie clarificat faptul că articolele 3 și 4 din Regulamentul (CE) nr. 847/96 nu se pot aplica în plus față de flexibilitatea de la an la an prevăzută la articolul 15 alineatul (9) din Regulamentul 1380/2013.

Propunerea nu are implicații financiare noi pentru statele membre. Consiliul adoptă acest regulament în fiecare an, iar mijloacele publice și private de punere în aplicare a acestuia există deja.

Posibilitățile de pescuit pentru stocurile-țintă din Marea Nordului și din apele occidentale urmează să fie stabilite pe baza planurilor multianuale relevante, care definesc intervalele mortalității prin pescuit Fmsy și, prin urmare, oferă un grad de flexibilitate în anumite condiții. ICES a fost invitat să formuleze avize care să permită să se evalueze necesitatea și posibilitatea de a utiliza această flexibilitate. Valorile ridicate din intervalul Fmsy sunt utilizate pentru a propune TAC-uri numai dacă, pe baza avizelor științifice, stabilirea posibilităților de pescuit în conformitate cu intervalele Fmsy ar fi necesară fie pentru a realiza obiectivele fixate în planul multianual relevant în cazul pescuitului mixt, fie pentru a evita efectele negative asupra unui stoc cauzate de dinamica intra- sau inter-specii a stocurilor sau pentru a limita fluctuațiile ridicate de la an la an. În cazul în care biomasa stocului se află sub valorile de referință menționate în plan, posibilitățile de pescuit trebuie stabilite la un nivel care corespunde mortalității prin pescuit reduse proporțional ținând seama de scăderea biomasei stocului.

(11)În ceea ce privește stocul de anghilă europeană (Anguilla anguilla), ICES a recomandat ca toate ratele mortalității antropogene, inclusiv prin pescuitul recreativ și pescuitul comercial, să fie reduse la zero sau menținute la un nivel cât mai apropiat de zero. Mai mult decât atât, Comisia Generală pentru Pescuit în Marea Mediterană (CGPM) a adoptat Recomandarea CGPM/42/2018/1 de stabilire a unor măsuri de gestionare a stocurilor de anghilă europeană în Marea Mediterană. Este oportun să se mențină condiții de concurență echitabile în întreaga Uniune și, prin urmare, să se mențină și pentru apele Uniunii din zona ICES, precum și pentru apele salmastre, precum estuarele, lagunele de coastă și apele de tranziție, o perioadă de interdicție de trei luni consecutive pentru toate activitățile de pescuit de anghilă europeană în toate etapele vieții. Dat fiind faptul că perioada de interzicere a activităților de pescuit trebuie să fie în concordanță cu obiectivele de conservare prevăzute în Regulamentul (CE) nr. 1100/2007 al Consiliului și să coincidă cu periodicitatea migrației anghilei europene, pentru apele Uniunii din zona ICES este oportun ca aceasta să fie stabilită în intervalul cuprins între 1 august 2021 și 28 februarie 2022.

(12)De câțiva ani, anumite TAC-uri pentru stocurile de elasmobranhii (rechini, vulpi și pisici de mare) sunt stabilite la zero, existând, totodată, o dispoziție care stabilește obligația eliberării imediate a capturilor accidentale. Motivul pentru acest tratament specific era starea precară de conservare a acestor stocuri și presupunerea că aruncarea înapoi în mare, din cauza ratei ridicate de supraviețuire, nu ar crește ratele de mortalitate prin pescuit și ar fi benefică pentru conservarea acestor specii. Totuși, de la 1 ianuarie 2019, capturile din aceste specii trebuie debarcate, cu excepția cazului în care fac obiectul uneia dintre derogările de la obligația de debarcare prevăzute la articolul 15 din Regulamentul (UE) nr. 1380/2013. Articolul 15 alineatul (4) litera (a) din regulamentul respectiv permite astfel de derogări în cazul speciilor pentru care pescuitul este interzis și care sunt identificate ca atare într-un act juridic al Uniunii adoptat în cadrul PCP. Prin urmare, este oportun să se interzică pescuitul acestor specii în zonele vizate.

(13)În temeiul articolului 16 alineatul (4) din Regulamentul (UE) nr. 1380/2013, pentru stocurile care fac obiectul unor planuri multianuale specifice, TAC-urile trebuie stabilite în conformitate cu regulile prevăzute în planurile respective.

(14)Planul multianual pentru Marea Nordului a fost stabilit prin Regulamentul (UE) 2018/973 al Parlamentului European și al Consiliului și a intrat în vigoare în 2018. Planul multianual pentru apele occidentale a intrat în vigoare în 2019. Posibilitățile de pescuit pentru stocurile enumerate la articolul 1 din planurile respective trebuie să fie stabilite în conformitate cu obiective (intervale FMSY) și garanții care să respecte condițiile prevăzute în planurile respective. Intervalele FMSY au fost identificate în avizele ICES relevante. În cazul în care nu sunt disponibile informații științifice adecvate, posibilitățile de pescuit pentru stocurile capturate accidental trebuie să fie stabilite în conformitate cu abordarea precaută, astfel cum se prevede în planurile multianuale.

(15)În conformitate cu articolul 8 din planul multianual pentru apele occidentale, atunci când avizele științifice indică faptul că biomasa stocului de reproducere pentru oricare dintre stocurile menționate la articolul 1 alineatul (1) din planul menționat este sub Blim, trebuie să se ia măsuri de remediere suplimentare pentru a asigura revenirea rapidă a stocului la niveluri peste nivelul capabil să asigure MSY. În special, măsurile respective de remediere pot include suspendarea activităților de pescuit direcționat vizând stocul respectiv și reducerea adecvată a posibilităților de pescuit pentru stocurile respective și/sau pentru alte stocuri din cadrul activităților respective de pescuit.

(16)TAC-urile pentru tonul roșu din Oceanul Atlantic de Est și din Marea Mediterană trebuie stabilite în conformitate cu normele prevăzute în Regulamentul (UE) 2016/1627 al Parlamentului European și al Consiliului.

(17)La 17 decembrie 2018, ICES a publicat un aviz științific privind flexibilitatea interzonală pentru speciile de stavrid (Trachurus spp.) între diviziunile ICES 8c și 9a. ICES a indicat că flexibilitatea interzonală între respectivele două stocuri nu trebuie să depășească diferența dintre captura corespunzătoare unei rate a mortalității prin pescuit de Fp.05 și TAC stabilită. De asemenea, nu trebuie să existe niciun transfer de TAC către un stoc cu o biomasă a stocului de reproducere aflată sub limita de referință (Blim). În condițiile acestui aviz științific, flexibilitatea interzonală (condiție specială) pentru stavrid între subzona ICES 9 și diviziunea ICES 8c pentru 2021 trebuie stabilită la [10 %].

(18)În cazul stocurilor pentru care nu există date suficiente sau fiabile, astfel încât să li se poată estima dimensiunea, măsurile de gestionare și nivelurile TAC-urilor trebuie să urmeze abordarea precaută a gestionării pescuitului, astfel cum este definită la articolul 4 alineatul (1) punctul 8 din Regulamentul (UE) nr. 1380/2013, luându-se totodată în considerare factorii specifici fiecărui stoc, mai ales informațiile disponibile privind tendințele stocurilor și considerațiile legate de activitățile de pescuit mixt.

(19)Regulamentul (CE) nr. 847/96 al Consiliului a introdus condiții suplimentare pentru gestionarea de la an la an a TAC-urilor, inclusiv, la articolele 3 și 4, dispoziții privind flexibilitatea pentru TAC-urile de precauție și analitice. În temeiul articolului 2 din regulamentul respectiv, la stabilirea TAC-urilor, Consiliul decide cu privire la stocurile pentru care nu se aplică articolul 3 sau 4 din respectivul regulament, în special în funcție de starea biologică a stocurilor. În 2014, prin articolul 15 alineatul (9) din Regulamentul (UE) nr. 1380/2013, a fost introdus un nou mecanism de flexibilitate de la an la an pentru toate stocurile care fac obiectul obligației de debarcare. Prin urmare, pentru a se evita o flexibilitate excesivă, care ar submina principiul exploatării raționale și responsabile a resurselor biologice marine, ar împiedica realizarea obiectivelor PCP și ar deteriora starea biologică a stocurilor, trebuie să se prevadă că articolele 3 și 4 din Regulamentul (CE) nr. 847/96 se aplică TAC-urilor analitice numai atunci când nu este utilizată flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013.

(20)Flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013 trebuie exclusă atunci când aplicarea acestei flexibilități subminează îndeplinirea obiectivelor PCP, în special pentru stocurile cu biomasă reproducătoare sub Blim.

(21)Atunci când o TAC aferentă unui stoc este repartizată unui singur stat membru, este oportun ca respectivul stat membru să fie abilitat, în conformitate cu articolul 2 alineatul (1) din tratat, să stabilească nivelul acesteia. Trebuie să se adopte dispoziții prin care să se garanteze că, atunci când stabilește nivelul unei TAC, statul membru în cauză acționează în deplină conformitate cu principiile și normele PCP.

(22)Este necesar să se stabilească plafoanele efortului de pescuit pentru 2021 în conformitate cu articolele 5, 6, 7 și 9 și cu anexa I la Regulamentul (UE) nr. 2016/1627.

(23)Pentru a se garanta utilizarea în totalitate a posibilităților de pescuit, este adecvat să se permită implementarea unui mecanism flexibil între anumite zone în care se aplică TAC-urile care vizează același stoc biologic.

(24)Pentru unele specii, cum ar fi anumite specii de rechini, chiar și o activitate de pescuit limitată ar putea conduce la apariția unui risc grav în ceea ce privește conservarea. Prin urmare, posibilitățile de pescuit pentru astfel de specii trebuie restricționate total printr-o interdicție generală de pescuit pentru speciile respective.

(25)În cadrul celei de a 12-a Conferințe a Părților la Convenția privind conservarea speciilor migratoare de animale sălbatice, care a avut loc la Manila în perioada 23-28 octombrie 2017, mai multe specii au fost adăugate pe listele de specii protejate din apendicele I și II la convenția respectivă. În consecință, este oportun să se prevadă protecția acestor specii în raport cu navele de pescuit ale Uniunii care pescuiesc în toate apele și în raport cu navele de pescuit din afara Uniunii care pescuiesc în apele Uniunii.

(26)Utilizarea posibilităților de pescuit disponibile pentru navele de pescuit ale Uniunii prevăzute în prezentul regulament se face în condițiile prevăzute de Regulamentul (CE) nr. 1224/2009 al Consiliului, în special la articolele 33 și 34 din respectivul regulament, referitoare la înregistrarea capturilor și a efortului de pescuit și la transmiterea datelor privind epuizarea posibilităților de pescuit. Prin urmare, este necesar să se precizeze codurile care trebuie utilizate de statele membre atunci când transmit Comisiei date cu privire la debarcarea stocurilor care fac obiectul prezentului regulament.

(27)Potrivit avizului ICES, este oportun să se mențină un sistem specific de gestionare a uvei și a capturilor accidentale asociate în apele Uniunii din diviziunile ICES 2a și 3a și din subzona ICES 4. Dat fiind că avizul științific al ICES este așteptat abia în februarie 2021, este adecvat ca, până la emiterea acestui aviz, TAC-urile și cotele pentru stocul respectiv să fie stabilite la zero, cu titlu provizoriu.

(28)[În conformitate cu procedura prevăzută în acordurile sau protocoalele privind relațiile în domeniul activităților de pescuit încheiate cu Norvegia și cu Insulele Feroe, Uniunea a organizat consultări privind drepturile de pescuit cu partenerii respectivi. În conformitate cu procedura prevăzută în acordul și protocolul privind relațiile în domeniul pescuitului încheiate cu Groenlanda, comitetul mixt a stabilit nivelul posibilităților de pescuit disponibile pentru Uniune în apele Groenlandei în 2021. Prin urmare, este necesar să se includă respectivele posibilități de pescuit în prezentul regulament. Considerentul și dispozițiile relevante vor fi actualizate după consultările internaționale relevante]

(29)TAC care revine Uniunii pentru halibut negru în apele internaționale din subzonele ICES 1 și 2 nu aduce atingere poziției Uniunii cu privire la partea corespunzătoare a Uniunii din cadrul acestei activități de pescuit.

(30)[Comisia pentru pescuit în Atlanticul de Nord-Est (NEAFC) nu a reușit să adopte, în cadrul reuniunii sale anuale din 2019, măsuri de conservare privind cele două stocuri de sebastă din Marea Irminger. Trebuie stabilite TAC-urile relevante pentru stocurile respective, în conformitate cu pozițiile exprimate de Uniune în cadrul NEAFC. Considerentul și dispozițiile relevante vor fi revizuite după reuniunea anuală a NEAFC]